1 Samuela
Chapter 19
Sa vosa o Saula vei Jonacani na luvena kei ira kece na nona dauveiqaravi me ra vakamatei Tevita; o Jonacani na luvei Saula sa taleitaki Tevita vakalevu.
2 O Jonacani sa tukuna vei Tevita ka vaka: "Na tamaqu o Saula sa vinakata me vakamatei iko. Mo qarauni iko tiko me yacova na mataka, mo tiko lo ka vunitaki iko tiko.
3 "Au na la'ki tu e yasai tamaqu mai na buca – na vanua o tiko kina, au na vosa tiko vei tamaqu me baleti iko. Na veika au na kila, au na mai tukuna vei iko."
4 Sa vosa vinaka o Jonacani vei tamana me baleti Tevita ka tukuna vua, "Me kua ni valavala ca na tui ena vuku ni nona tamata, ena vukui Tevita, baleta ni sa sega ni valavala ca vei iko – na nona cakacaka sa rui vinaka vei iko.
5 "Sa solia na nona bula me vakamatei ira na Filisitia, sa qai kauta mai o Jiova e dua na veivakabulai levu vei ira na Isireli. O iko sara ga o sa raica ka taleitaka – na cava o sa via vakamatea kina e dua na dra e sega ni cala, mo via vakamatei Tevita kina?"
6 Sa rogoca na domo i Jonacani o Saula ka yalataka, "Me vaka sa bula o Jiova ena sega ni vakamatei."
7 Sa kacivi Tevita mai o Jonacani ka tukuna vua na veika kece oqo. Sa qai kauti Tevita mai ki vei Saula o Jonacani, ni sa dau tiko ga e matana ena veigauna e liu.
8 Sa dua tale nai valu; sa lako yani o Tevita me vala kei ira na Filisitia, sa samuti ira ena dua na veisamuti levu – ka era sa dro mai matana.
9 Sa lako mai na yalo ni veivakaleqai mai vei Jiova ki vei Saula ni sa dabe tiko e nona vale ka tiko e ligana na nona moto levu. Sa vakatagi tiko o Tevita e ligana.
10 Sa nakita o Saula me cokai Tevita vata kei na lalaga ni vale ena nona moto, ia, sa tasiri yani o Tevita mai na matai Saula. Sa cokataka o Saula na moto ki lalaga. Sa dro o Tevita ena bogi o ya.
11 Sa vakatala o Saula e so na i talaki ki na vale nei Tevita me vakaraici koya ka vakamatei koya ena kena mataka. O Mikeli na wati Tevita sa tukuna vua, "Kevaka o na sega ni qarauni iko ena bogi oqo, o na mate ena mataka."
12 Sa biuti Tevita sobu mai na katubaleka o Mikeli na watina, sa lako yani ka cici ka dro sara.
13 Sa taura e dua na matakau o Mikeli ka tutuvitaka ena i davodavo nei Tevita ena vuti ni me ki uluna, kei na so nai sulu.
14 Ni sa talatala mai o Saula me kau yani o Tevita, sa tukuna mai o Mikeli "Ni sa tauvimate tiko."
15 Sa talai ira tale yani o Saula me ra raici Tevita ka kauti koya mai vata kei nai davodavo, "Me'u mai vakamatei koya."
16 Ni ra sa lako yani nai talaki, sa tu na matakau e nai davodavo, ka sa ubi tu na uluna ena vuti ni me,
17 Sa tukuna mai o Saula vei Mikeli, "Na cava o sa vakaisini au kina vaka oqo, me lako tani kina na kequ meca, me dro tani kina?" Sa sauma yani vei Saula o Mikeli, "Sa tukuna vei au o koya, 'Mo laivi au me'u lako – na cava me'u vakamatei iko kina?'"
18 Sa dro o Tevita ka lako ki Rama vei Samuela, ka tukuna vua na veika kece sa cakava vua o Saula. E rau sa lako kei Samuela ka la'ki tiko e Naioci.
19 Sa mai tukuni vei Saula, "Mo kila ni sa tiko mai Naioci e Rama o Tevita!"
20 Sa veitalai o Saula me la'ki kau mai o Tevita, ni ra sa raica nai lawalawa parofita ni ra sa parofisai tiko, ka sa liutaki ira tiko o Samuela, sa lako mai na Yalo ni Kalou vei ira nai talaki nei Saula ka era sa parofisai talega.
21 Ni sa tukuni oqo vei Saula, sa talai ira tale eso nai talaki ka era sa parofisai talega. Sa veitalai tale o Saula ena i ka tolu ni gauna, era sa parofisai talega.
22 Sa lako mai ki Rama o Saula ki na i keli ni wai levu e Seku, sa taroga sara, "E vei o Samuela kei Tevita?" Sa sauma mai e dua, "E rau sa tiko mai Naioci e Rama."
23 E sa lako sara ki Naioci e Rama, sa lako mai vua na Yalo ni Kalou, sa laki tiko yani o Saula ka parofisai tiko me yaco sara ni sa yacovi Naioci yani e Rama.
24 Sa luvata tani na nona i sulu e cake ka parofisai tiko e matai Samuela, ka sa davo wale tiko ena siga taucoko ka bogi talega. Era sa tukuna kina, "Sa tiko talega vata kei ira na parofita o Saula?"
lus_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn